
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 177 
                                                               din 26 august 2021
privind intabularea dreptului de proprietate privată a Municipiului Sighișoara 

asupra unor imobile de natură teren și transmiterea dreptului de concesiune asupra unei părți din terenul care face obiectul contractului de concesiune nr. 6/8853/31.05.2018
Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 21.520/02.08.2021 şi la Consiliul Local Sighișoara cu nr. 23.260/18.08.2021, de referatul de aprobare, înregistrat cu nr. 21.523/02.08.2021, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

Având în vedere că, în exercitarea atribuțiilor conferite prin art. 129 alin. (2), lit. „c” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, Consiliul Local al Municipiului Sighișoara administrează domeniul public și privat al Municipiului Sighișoara;

Având în vedere cererea înregistrată la Municipiul Sighișoara cu nr. 21.241/28.07.2021, prin care domnul Nedeljković Nenad solicită diminuarea suprafeței de teren care face obiectul contractului de concesiune nr. 6/8853/31.05.2018, respectiv de la 178 mp. la 103 mp., ca urmare a vânzării unei părți din construcțiile edificate pe terenul respectiv, prin contractul de vânzare - cumpărare, autentificat de notar public Urian Marcel Cosmin, prin încheierea de autentificare cu nr. 1387/28.07.2021;

Având în vedere cererea înregistrată la Municipiul Sighișoara cu nr. 21.288/28.07.2021, prin care domnul Grădinar Emil Cristian solicită preluarea dreptului de concesiune asupra unei suprafețe de 75 mp. din terenul care face obiectul contractului de concesiune nr. 6/8853/31.05.2018, având în vederea cumpărarea unei părți din construcțiile edificate pe terenul respectiv, prin contractul de vânzare- cumpărare, autentificat de notar public Urian Marcel Cosmin, prin încheierea de autentificare nr. 1387/28.07.2021;

Având în vedere contractul de concesiune nr. 6/8853/31.05.2018, având ca obiect terenul situat în Municipiul Sighișoara, str. Plopilor, nr. 7, înscris în C.F. nr. 9188, sub nr. top. 3348/1/1/1, în suprafață de 178,00 mp. și cu destinație de „teren ocupat de terasă acoperită”, teren înscris în inventarul Municipiului Sighișoara ca aparținând domeniului privat;

Având în vedere faptul că, în prezent, terenul antemenționat este înscris în următoarele cărți funciare, rezultate în urma dezmembrării imobilului, astfel: suprafața de 103 mp. – în C.F. nr. 58092 Sighișoara, sub nr. cad. 1816 și nr. top. 3348/1/1/1/1; suprafața de 13 mp. – în C.F. nr. 52908 Sighișoara, sub nr. cad. 1817 și nr. top. 3348/1/1/1/2; suprafața de 62 mp. – în C.F. nr. 58240 Sighișoara, sub nr. cad. 1818 și nr. top. 3348/1/1/1/3;

Având în vedere faptul că, potrivit extraselor C.F. nr. 58240 Sighișoara și C.F. nr. 52908 Sighișoara, terenul în suprafață de 62 mp., înscris la poz. A1 sub nr. cad. 1818 și nr. top. 3348/1/1/1/3, respectiv terenul în suprafață de 13 mp., înscris la poz. A1 sub nr. cad. 1817 și nr. top. 3348/1/1/1/2, aparțin Statului Român, pe aceste terenuri fiind edificate spații comerciale aflate în proprietatea domnului Grădinar Emil Cristian;

Având în vedere faptul că, potrivit extrasului C.F. nr. 58092 Sighișoara, terenul în suprafață de 103 mp., înscris la poz. A1 sub nr. cad. 1816 și nr. top. 3348/1/1/1/1, aparține Statului Român, pe acest teren fiind edificat un spațiu comercial aflat în proprietatea domnului Nedeljković Nenad;

Având în vedere că, pentru clarificarea regimului juridic al acestor imobile de natură teren, se impune adoptarea unei hotărâri a Consiliului Local cu privire la rectificarea înscrierilor în Cărțile Funciare;

Având în vedere că, prin Decizia Înaltei Curți de Casație și Justiție nr. 22/26.09.2016 s-a stabilit că dispozițiile art. 26 din Legea fondului funciar nr. 18/1991, republicată, cu modificările și completările ulterioare, au fost abrogate prin intrarea în vigoare a art. 1138 din Legea nr. 287/2009 privind Codul civil, republicată, cu modificările și completările ulterioare, în ceea ce privește regimul juridic al terenurilor din intravilanul localităților;

Având în vedere prevederile deciziei mai sus amintită și în conformitate cu prevederile art. 36 alin. (1) din Legea fondului funciar nr. 18/1991, republicată, cu modificările și completările ulterioare, coroborate cu cele ale art. 1138 din Legea nr. 287/2009 privind Codul civil, republicată, cu modificările și completările ulterioare, terenurile aflate în proprietatea statului, situate în intravilanul localităților și care sunt în administrarea primăriilor, revin comunei, orașului sau, după caz, municipiului în a cărui rază administrativ-teritorială se află și intră în domeniul lor;

Având în vedere faptul că Prefectul Județului Mureș a formulat acțiune în contencios administrativ în contradictoriu cu Consiliul Local al Municipiului Sighișoara, ce a făcut obiectul dosarului înregistrat la Tribunalul Mureș – Secția Contencios Administrativ și Fiscal cu nr. 44/102/2019, prin care a solicitat instanței să constate nelegalitatea art. 2 din Hotărârea Consiliului Local Sighișoara nr. 142/28.06.2018 privind intabularea dreptului de proprietate privată și publică a Municipiului Sighișoara asupra unor imobile – terenuri, și pe cale de consecință, anularea în parte a actului administrativ;

Ținând cont de soluțiile pronunțate în dosarul cu nr. 44/102/2019, având ca părți, Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, cu precădere de Decizia Curții de Apel Târgu Mureș nr. 887/16.10.2019, definitivă, prin care, instanța a admis recursul formulat de Consiliul Local al Municipiului Sighișoara împotriva Sentinței nr. 192/23.04.2019, pronunțată de Tribunalul Mureș – Secția Contencios Administrativ și Fiscal, în dosarul nr. 44/102/2019, a casat în tot sentința atacată și în rejudecarea cauzei pe fond, a respins ca neîntemeiată acțiunea în contencios administrativ formulată de Prefectul Județului Mureș; 

Având în vedere considerentele reținute de instanța de recurs în motivarea deciziei pronunțate cu nr. 887/16.10.2019, respectiv: ”Curtea reţine că referirea legiuitorului la „regimul juridic” prevăzut de norma la care se face trimitere (art. 25 respectiv art. 26 din Legea 18/1991) nu implică urmarea procedurii specifice situaţiei moștenirilor vacante ci strict modalitatea de reglementare a situaţiei juridice a bunului care, la momentul publicării Legii 18/1991 stabilea persoana juridică căreia îi revenea calitatea de proprietar, instituţia care avea dreptul de administrare dar şi modalitatea de valorificare a bunului”,……. „Din această perspectivă, soluţia judecătorului fondului de admitere a acţiunii pe motiv că aceste terenuri ar fi putut trece în proprietatea publică, sau după caz, în proprietatea privată a UAT Sighișoara și în administrarea consiliului local, numai în baza certificatului de vacanță succesorală eliberat de notarul public, este dată cu aplicarea greşită a dispoziţiilor art. 36 alineat 1 din legea 18/1991, dispoziție legală care se completează cu art. 26 alineat 1 din legea 18/1991 doar în ceea ce priveşte regimul juridic al terenului nu şi în ceea ce priveşte modalitatea concretă respectiv procedura de intrare a bunului în proprietatea UAT. ….” În ceea ce privește faptul că pârâtul Consiliul Local al Municipiului Sighișoara, nu a făcut dovada că terenurile menționate în anexa 1 la HCL 142/2018 erau în administrarea Primăriei Municipiului Sighișoara, la data intrării în vigoare a Legii 18/1991, Curtea achiesează la susţinerile recurentei în sensul că noţiunea de „administrare” la care face referire art. 36 alineat 1 din legea 18/1991 nu are conţinutul prevăzut de art. 12 din Legea 213/1998 (act normativ ulterior), în sensul unui drept real principal derivat din dreptul de proprietate publică, o asemenea interpretare fiind de natură să golească de conţinut dispoziţiile art. 36 din legea 18/1991 raportat la cadrul juridic existent la momentul intrării în vigoare a acestui act normativ. Intervenţia legiuitorului prin art. 36 alienat 1 din Legea 18/1991 trebuie raportată tocmai la situația juridică din momentul intrării în vigoare a legii, respectiv la necesitatea de a se realiza o distincție, inexistentă anterior, între proprietatea Statului Român şi cea a unităţilor administrativ-teritoriale. Interpretând din această perspectivă noţiunea de „administrare” a terenurilor de către autoritatea recurentă, Curtea reţine că este vorba despre o administrare în fapt, a unui bun care nici prin destinaţia sa şi nici prin reglementare legislativă nu poate fi considerat ca aparţinând domeniului public al Statului Român. Terenurile în cauză se află la dispoziţia UAT şi puteau eventual face obiectul unor cereri de restituire. Cu privire la acest ultim aspect, Curtea subliniază că referirile intimatei la eventualitatea unor cereri de restituire a terenurilor în baza legilor speciale de reparaţie nu pot fi reţinute în cauză, având un caracter general şi incert. În măsura în care autoritatea-reclamantă ar fi indicat în concret existenta unor cereri/litigii care să vizeze terenurile în cauză s-ar fi putut discuta despre prevalenţa principiului restituirii în natură.”… „Curtea reţine că, din cuprinsul cărților funciare depuse la dosar rezultă că terenurile, la data intrării în 
vigoare a Legii 18/1991, erau înscrise în proprietatea Statului Român iar administrarea în fapt a acestora 
de către UAT nu a fost contestată în concret şi este confirmată atât de destinația acestora cât şi de actele juridice încheiate de recurentă cu privire la aceste terenuri.”;

Ținând cont și de soluțiile pronunțate în dosarul cu nr. 2020/102/2019, având ca părți Prefectul Județului Mureș, în calitate de reclamant și Consiliul Local al Municipiului Sighișoara, în calitate de pârât, având ca obiect tutelă administrativă, prin care s-a solicitat constatarea nelegalității Hotărârii Consiliului Local Sighișoara nr. 96/29.05.2019 privind aprobarea închirierii directe a unor terenuri aferente construcțiilor, respectiv sentința civilă nr. 62/13.02.2020, pronunțată de Tribunalul Mureș, în dosarul nr. 2020/102/2019, prin care instanța de fond a respins ca neîntemeiată acțiunea formulată de reclamantul Prefectul Județului Mureș și Decizia Curții de Apel Târgu Mureș nr. 516/R/22.09.2020, pronunțată în dosarul nr. 2020/102/2019, definitivă, prin care instanța a respins recursul formulat de Prefectul Județului Mureș;  

Având în vedere faptul că imobilul - teren, în suprafață totală de 178 mp., situat în Municipiul Sighișoara, str. Plopilor, nr. 7, jud. Mureș, înscris astfel: în C.F. nr. 58092 Sighișoara (nr. C.F. vechi: 11798), sub nr. cadastral 1816 și nr. top. 3348/1/1/1/1 – terenul în suprafață de 103 mp., în C.F. nr. 52908 Sighișoara (nr. C.F. vechi: 11799), sub nr. cadastral 1817 și nr. top. 3348/1/1/1/2 – terenul în suprafață de 13 mp. și în C.F. nr. 58240 Sighișoara (nr. C.F. vechi: 11800), sub nr. cadastral 1818 și nr. top. 3348/1/1/1/3 – terenul în suprafață de 62 mp., este cuprins în inventarul domeniului privat al Municipiului Sighișoara și face obiectul actelor normative indicate mai sus;

Având în vedere prevederile art. 871 - 873 din Legea nr. 287/2009 privind Codul civil, republicată, cu modificările şi completările ulterioare;

Având în vedere prevederile Ordonanţei de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere prevederile Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare;

Având în vedere prevederile Regulamentului General de Urbanism, aprobat prin Hotărârea Guvernului nr. 525/1996, republicată, cu modificările şi completările ulterioare;

Având în vedere necesitatea actualizării și completării clauzelor contractuale conform noilor reglementări legislative;

Având în vedere că, prin această concesiune se aduc venituri suplimentare la bugetul local;

Având în vedere că, în urma transmiterii dreptului de concesiune nu sunt afectate planurile de sistematizare şi că terenul nu face obiectul Legii nr. 10/2001 sau al Legii nr. 247/2005;

Ținând cont de faptul că sunt întrunite condițiile legale pentru înscrierea dreptului de proprietate privată a Municipiului Sighișoara asupra imobilelor – teren, precum și pentru transmiterea dreptului de concesiune asupra unei părți din terenul antemenționat către noul proprietar, sens în care este necesară adoptarea unei hotărâri de consiliu;
Având în vedere Raportul de specialitate al Serviciului Evidența Patrimoniului și Fond locativ, înregistrat cu nr. 21.521/02.08.2021, prin care se propune intabularea dreptului de proprietate privată a Municipiului Sighișoara asupra unor imobile de natură teren și transmiterea dreptului de concesiune asupra unei părți din terenul care face obiectul contractului de concesiune nr. 6/8853/31.05.2018;

Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (1), alin. (2) lit. „c”, alin. (6) lit. „b” și alin. (14), art. 139 alin. (1) și alin. (3) lit. „g” și a art. 196 (1) lit. „a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ş T E:
Art. 1. Se certifică faptul că imobilul – teren, în suprafață de 103 mp., situat în Municipiul Sighișoara, str. Plopilor, nr. 7, jud. Mureș, înscris în C.F. nr. 58092 Sighișoara (nr. C.F. vechi: 11798), sub nr. cadastral 1816 și nr. top. 3348/1/1/1/1, este cuprins în inventarul domeniului privat al Municipiului Sighișoara. 
Art. 2. Se certifică faptul că imobilul – teren, în suprafață de 13 mp., situat în Municipiul Sighișoara, str. Plopilor, nr. 7, jud. Mureș, înscris în C.F. nr. 52908 Sighișoara (nr. C.F. vechi: 11799), sub nr. cadastral 1817 și nr. top. 3348/1/1/1/2, este cuprins în inventarul domeniului privat al Municipiului Sighișoara.

Art. 3. Se certifică faptul că imobilul – teren, în suprafață de 62 mp., situat în Municipiul Sighișoara, str. Plopilor, nr. 7, jud. Mureș, înscris în C.F. nr. 58240 Sighișoara (nr. C.F. vechi: 11800), sub nr. cadastral 1818 și nr. top. 3348/1/1/1/3, este cuprins în inventarul domeniului privat al Municipiului Sighișoara.
Art. 4. (1) Se aprobă înscrierea dreptului de proprietate privată a Municipiului Sighișoara asupra imobilelor de natură teren, prevăzute la art. 1 - 3 din prezenta hotărâre.

(2) Prezenta hotărâre se va depune la Biroul de Cadastru și Publicitate Imobiliară Sighișoara în vederea rectificării înscrierilor în cartea funciară cu privire la imobilele de natură teren identificate la art. 1 – 3 din prezenta hotărâre.
Art. 5. (1) Se aprobă transmiterea către domnul Grădinar Emil Cristian, începând cu data adoptării prezentei, a dreptului de concesiune asupra terenului în suprafață totală de 75 mp., situat în Municipiul Sighișoara, str. Plopilor, nr. 7, jud. Mureș, înscris astfel: în C.F. nr. 52908 Sighișoara (nr. C.F. vechi: 11799), sub nr. cadastral 1817 și nr. top. 3348/1/1/1/2 – terenul în suprafață de 13 mp. și în C.F. nr. 58240 Sighișoara (nr. C.F. vechi: 11800), sub nr. cadastral 1818 și nr. top. 3348/1/1/1/3 – terenul în suprafață de 62 mp.

(2) Redevența va fi de 13,2796 lei/mp./an, respectiv de 995,97 lei/an, plătibilă în 4 rate trimestriale și se va indexa trimestrial cu indicele de inflaţie, raportată la valoarea redevenței din contractul de concesiune nr. 6/8853/31.05.2018.

(3) Durata concesiunii va fi de 28 (douăzeci și opt) ani și 1 (una) lună, rămasă din contractul iniţial, cu posibilităţi de prelungire.

(4) În termen de 90 de zile de la semnarea contractului, concesionarul are obligația depunerii, cu titlu de garanție, a unei sume reprezentând echivalentul prețului redevenței pentru 1 trimestru de contract, adică 248,99 lei, în caz de necesitate, din aceasta vor fi prelevate penalități și alte sume datorate concedentului de către concesionar.

(5) Modelul - cadru al contractului de concesiune este cel prevăzut în anexa nr. 1 la prezenta hotărâre.
Art. 6. (1) Se aprobă modificarea contractului de concesiune nr. 6/8853/31.05.2018, încheiat între Municipiul Sighișoara, în calitate de concedent și Nedeljković Nenad, în calitate de concesionar, având ca obiect terenul situat în Municipiul Sighișoara, str. Plopilor, nr. 7, înscris în C.F. nr. 9188, sub nr. top. 3348/1/1/1, în suprafață de 178,00 mp., în sensul diminuării suprafeței de teren concesionate de la 178 mp. la 103 mp. și actualizarea datelor de identificare conform cărții funciare, respectiv teren în suprafață de 103 mp., înscris în C.F. nr. 58092 Sighișoara (nr. C.F. vechi: 11798), sub nr. cadastral 1816 și nr. top. 3348/1/1/1/1.

(2) Se modifică valoarea redevenței raportat la noua suprafață, respectiv de 1.367,80 lei/an, adică 13,2796 lei/mp./an.

(3) Restul clauzelor contractuale își mențin valabilitatea între Municipiul Sighișoara și domnul Nedeljković Nenad.

(4) Modificarea contractului de concesiune nr. 6/8853/31.05.2018 se face prin încheierea unui act adițional.
Art. 7. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond locativ, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică, Biroul Public Cadastru, Topometrie și Administrare Terenuri Agricole și Forestiere şi Biroul Juridic din cadrul Municipiului Sighişoara.
Art. 8. Prin grija doamnei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

       Moiseș Florian Dan         
                                             Contrasemnează pentru legalitate
                                      SECRETARUL GENERAL al municipiului,

                                                    Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;
  9 ex. Serviciul Evidența Patrimoniului și Fond locativ;

  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  9 ex. Biroul Public Cadastru, Topometrie și Administrare Terenuri Agricole și Forestiere;

  1 ex. Biroul Juridic;

  1 ex. domnul Grădinar Emil Cristian;
  1 ex. domnul Nedeljković Nenad.
29 ex.  

B.A. 

